**Panus** on Polyporales-lahkoon kuuluva sienisuku. Se on sukua eräille kääville, mutta *Panus*-lajeille on kehittynyt heltat. Niiden itiöemät ovat sitkeitä ja kasvavat hitaasti. *Panus*-lajit ovat erityisesti lehtipuiden valkolahottajia, joita tavataan pääosin trooppisilla seuduilla. Muun muassa Kiinassa niitä käytetään joskus ruokana. Suomessa tavataan yleisenä rustovinokasta (*Panus conchatus*).

Taksonomia
----------

*Panus* on Elias Magnus Friesin vuonna 1838 kuvaama suku. Fries luokitteli sukuun lajeja, joilla on ehjä heltan terä. Tämä erotti *Panus*-suvun rosoheltoista (*Lentinus*), joilla heltan terä on rosoinen. Osa myöhemmistä sienitieteilijöistä on yhdistänyt *Panus*-lajit rosohelttoihin, osa taas on jatkanut Friesin luokittelua. Molekyylitutkimukset ovat joka tapauksessa osoittaneet, että *Panus* ja *Lentinus* ovat kaksi erillistä sukua.

*Panus* luokiteltiin pitkään Pleurotaceae-heimoon, mutta myöhemmin se siirrettiin heimoon Polyporaceae. Geenitutkimusten mukaan *Panus* kuuluu Polyporales-lahkoon muttei kuitenkaan Polyporaceae-heimoon. Vuonna 2017 kuvattiin Panaceae-heimo, jossa on kaksi sukua: *Panus* ja *Cymatoderma*. Panaceae on läheisintä sukua Cerrenaceae-heimolle, joka sisältää muun muassa pörrökäävät (*Cerrena*). Kaikki tutkijat eivät hyväksy näitä pieniä heimoja vaan niputtavat ne laajaksi Meruliaceae-heimoksi.

*Panus* on yksi Polyporales-lahkon kolmesta suvusta, joissa on toisistaan riippumatta kehittynyt jalallisia, lakillisia ja heltallisia lajeja. Kaksi muuta sukua ovat *Lentinus* ja *Neofavolus*. *Neofavolus* sisältää tuoksuvinokkaan (*Neofavolus suavissimus*), jota on aiemmin kutsuttu myös nimellä *Panus suavissimus*. Se kuuluu kuitenkin eri heimoon kuin oikeat *Panus*-lajit. *Panus*-suvun läheisin sukulainen, *Cymatoderma*, sisältää jalallisia ja lakillisia lajeja, joilla ei kuitenkaan ole helttoja.

### Lajeja

*Panus lecomtei*
*Panus* sisältää muun muassa seuraavat lajit:

 
* *Panus ciliatus*
* Rustovinokas (*Panus conchatus*)
* *Panus fasciatus*
* *Panus hookerianus*
* *Panus lecomtei*
* *Panus similis*
* *Panus strigellus*
* *Panus tephroleucus*
* *Panus velutinus*

Kuvaus
------

*Panus*-lajit ovat ulkomuotonsa puolesta helttasieniä. Ne muodostavat keskikokoisia tai suuria itiöemiä. Itiöemät ovat sitkeitä ja kasvavat hitaasti. Jalan kiinnitys lakkiin vaihtelee keskisestä toispuoliseen. Lakki on muodoltaan suppilomainen tai maljamainen, ja sen reuna on usein sisäänpäin kääntynyt. Heltat ovat johteiset. Itiöemät voivat kasvaa yksitellen tai ryhmissä tuppaiksi asti. Rihmastorakenne on dimiittinen. Itiöpöly vaihtelee valkoisesta kermanväriseen. Itiöt ovat ohutseinäiset ja sileät.

Ekologia
--------

*Panus*-lajit ovat valkolahosieniä, jotka kasvavat erityisesti lehtipuulla.

Levinneisyys
------------

*Panus* on kosmopoliitti suku. Se on sopeutunut pääasiassa kuivaan ja lämpimään ilmastoon, ja suurin osa lajeista elää trooppisilla alueilla. Vain kahden lajin, rustovinokkaan (*Panus conchatus*) ja *Panus lecomtei* -lajin, levinneisyysalueet ulottuvat lauhkealle vyöhykkeelle, ja niillä on laaja levinneisyys myös subtrooppisilla ja trooppisilla seuduilla. Rustovinokasta esiintyy yleisenä myös Suomessa.

Hyötykäyttö
-----------

Jossain päin maailmaa *Panus*-lajeja on käytetty ruoka- tai lääkesieninä. Esimerkiksi *Panus lecomtei* -lajia on syöty Kiinassa ja Intiassa. Lajin lääkinnällisiä vaikutuksia on tutkittu 2000-luvulla. Suomessa esiintyvää rustovinokasta ei pidetä ruokasienenä. Lajia pidetään myrkyttömänä, mutta se on liian sitkeä ollakseen kunnollinen ruokasieni.

Lähteet
-------

1. 1 2 3 4 5 6 7 8 9 10  Zmitrovitš, Ivan V. et al.: The Meruliaceae of Russia. II. *Panus*.  *Turczaninowia*, 14.9.2018, 21. vsk, nro 3, s. 29–44. doi:10.14258/turczaninowia.21.3.4. ISSN 1560-7267. Artikkelin verkkoversio. Viitattu 21.1.2023.  (englanniksi)
2. 1 2 3  Zmitrovitš, Ivan V. & Kovalenko, Alexander E.: Lentinoid and Polyporoid Fungi, Two Generic Conglomerates Containing Important Medicinal Mushrooms in Molecular Perspective.  *International Journal of Medicinal Mushrooms*, 2016, 18. vsk, nro 1, s. 23–38. doi:10.1615/IntJMedMushrooms.v18.i1.40. ISSN 1521-9437. Artikkelin verkkoversio (pdf). Viitattu 21.1.2023.  (englanniksi)
3. 1 2 3  Justo, Alfredo et al.: A revised family-level classification of the Polyporales (Basidiomycota).  *Fungal Biology*, syyskuu 2017, 121. vsk, nro 9, s. 798–824. doi:10.1016/j.funbio.2017.05.010. ISSN 1878-6146. Artikkelin verkkoversio (pdf). Viitattu 21.1.2023.  (englanniksi)
4. 1 2 3  Guimarães, Denyse Kalyne Sousa: *Estudo sistemático de espécies de* Panus *Fr. (Panaceae, Basidiomycota) que ocorrem no território brasileiro*, s. 13. Opinnäytetyö. Florianópolis: Universidade Federal de Santa Catarina, 2018. Opinnäytetyön verkkoversio (pdf) (viitattu 21.1.2023). (englanniksi, espanjaksi)
5. 1 2  Salo, Pertti & Niemelä, Tuomo & Salo, Ulla: *Suomen sieniopas*, s. 288. Helsinki: WSOY, 2006. ISBN 978-951-0-30359-7.
6. ↑  Wang, Si-Xian et al.: Optimization for the production of a polyketone *3S,4S*-DMD from *Panus lecomtei* (Agaricomycetes) by submerged fermentation.  *Mycology*, 3.7.2022, 13. vsk, nro 3, s. 212–222.  Taylor & Francis. doi:10.1080/21501203.2022.2036842. ISSN 2150-1203. Artikkelin verkkoversio (pdf). Viitattu 21.1.2023.  (englanniksi)
7. ↑  Wood, Michael & Stevens, Fred: *Panus conchatus* *California Fungi*. MykoWeb. Viitattu 21.1.2023. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q2711133
* AusFungi: 60015472
* CoL: 87JP7
* EoL: 16760
* EPPO: 1PNUSG
* FloraBase: 50321
* Fungorum: 18180
* GBIF: 2525590
* iNaturalist: 59250
* IRMNG: 1297958
* MycoBank: 18180
* NBN: NHMSYS0001491707
* NCBI: 38807
* NZOR: 05a456b5-21c0-4e39-bf0f-5d50285f3631
* Open Tree of Life: 972283

 |

 |